Adcash

Teenused

Adcash keskendub reklaamilahenduste pakkumisel nii reklaami tellijatele, kes otsivad enda sihtrühmani jõudmiseks oma reklaamide jaoks sobivaimaid veebilehti, kui ka publitseerijatele ehk veebikeskkondadele, kus reklaami saab avaldada, nt portaalid ja veebilehed.
Publitseerijate ja reklaami tellijate tegevusi aitavad hõlbustada Adcashi kliendihaldurid, kes vajadusel nõustavad kliente reklaamiplatvormi kasutamisel.

Publitseerijad ehk reklaami avaldajad

Suurendamaks publitseerija veebilehe reklaamitulu, pakub Adcash teenust, mis lihtsustab, automatiseerib ja optimeerib reklaaminventari haldamist.
Adcashi reklaamiserver kasutab algoritme, mis optimeerivad reklaamide kuvamist reaalajas, prognoosides täpselt publitseerija veebisaidil käimasolevate kampaaniate tootlikkust. Tänu sellele on publitseerija reklaamitsooni(de) tulemuslikkus alati optimaalne, sest Adcash analüüsib reklaamikampaaniaid ja valib publitseerija reklaamitsooni(de)s näitamiseks välja kõige asjakohasemad.
Adcashi statistikapaneel võimaldab publitseerijatel jälgida oma reklaaminventari tulemuslikkust reaalajas ja koostada ka mitmesuguseid aruandeid, määrates andmevahemikke ja kehtestades erikriteeriumitega filtreid.

Reklaamijad

Adcash pakub suunamistehnoloogiat, paigutades reklaamitellija reklaamid veebilehtedele, mis on tema kaubamärgi puhul kõige olulisemad. Reklaamid kuvatakse seega kasutajatele, kes reageerivad kampaaniale kõige tõenäolisemalt.
Andmete töötluse käigus analüüsib ja hindab Adcash reklaamija kampaanianäitajaid ning paigutab optimaalse tulemuslikkuse saavutamiseks reklaamid ümber nii algoritmiliselt kui ka manuaalselt.
Reklaamijad saavad jälgida oma kampaania(te) andmeid tulemuste statistika ja kohandatud aruannete abil. Täieliku ülevaate saamiseks võivad reklaamijad jälgida üleminekuid kas läbi piksli või server-to-server tehnoloogia.
Adcashi platvorm suunab teenuse kasutaja reklaame mitme süsteemi abil:
Geograafiline asukoht: riik või linn
Keel: kõik
Brauser: personaalarvuti või mobiilseade
Operatsioonisüsteem: Mac OS X, Microsoft Windows, GNU/Linux, Symbian, Android, IOS, Windows Mobile OS või BlackBerry OS
Internetiteenuse pakkuja: kogu maailma internetiteenuse pakkujad
Temaatika: mängud, IT, meelelahutus, äri, reisimine, e-poed jne

Ajalugu

Webinfluence AS rajas Adcashi reklaamiplatvormi 2007. aastal, kui ettevõtte omanik ja asutaja Thomas Padovani tuli Prantsusmaalt Eestisse ja ehitas ettevõtte nullist üles ühes Tallinna äärelinnakorteris. Padovani sõnul oli edu tagatiseks otsus kaasata sõbrad ja ka välismaised reklaamijad, kes soovisid Prantsusmaal äri teha.
2011. aastal sai Adcash reklaamivõrgustikust sõltumatu ettevõte nimega Adcash OÜ, mis on Webinfluence Group AS tütarettevõte. 2012. aastal oli ettevõtte käive 11,7 miljonit eurot. 2013. aastal kasvas ettevõtte käive aga pea 25 miljoni euroni.
Adcashi asutaja ja tegevjuht Thomas Padovani nomineeriti 2013. aastal Eesti aasta ettevõtja auhinna konkursile, kus ta jõudis viie finalisti hulka.

Adcash edetabelites

Ettevõte on 46. kohal saidi Alexa.com edetabelis "500 tippsaiti veebis"  ja 22. kohal edetabelis "Prantsusmaa 500 tippsaiti". Factsnfakes.in on asetanud Adcashi edetabelis "Kümme parimat reklaamivõrgustikku veebisaitidele" neljandale kohale.
Articstartup.com nimetas Adcashi 2013. aastal "üheks Eesti suurimaks ja kuumemaks idufirmaks".
Eesti Kaubandus-Tööstuskoda ja Eesti Tööandjate Keskliit asetasid Adcashi Eesti konkurentsivõimelisemate side-, kommunikatsiooni- ja IT-ettevõtete edetabelis teisele kohale.
2015. aastal pälvis Adcash EASi Eesti parimate ettevõtete auhinnagalal aasta uuendaja ning konkurentsivõimelisima väike- ja keskettevõtte tiitlid. Aasta uuendaja tiitel anti Adcashile iseteeninduskeskkonna tehnoloogia eest, mis suudab leida reklaamija eesmärkidele sobivaima sihtrühma mitmete miljonite veebikasutajate seast.